Zbutja e erërave mundëson përparimin e përpjekjeve të zjarrfikësve në Kaliforni
Dy banore shqiptare të zonës së San Diegos përshkruajnë rrënimin dhe kaosin e shkaktuar nga zjarret
Banorët e zonës së San Diegos, pas tre ditësh po arrijnë të shohin përmasat e katastrofës që ka djegur rreth 170 mijë hektarë dhe 15 mijë shtëpi. Ndërsa zona të tëra janë ende të bllokuara, disa biznese i janë rikthyer punës. Nora Kostreci Unwin, një shqiptare që banon në San Diego, që është goditur më rëndë nga këto zjarre, tha se dëmet e shkaktuara janë shumë lehtë për t’u vënë re. Zonja Unwin, që punon në një kompani elektronike pranë njërës prej zonave të prekura më rëndë, Rancho Bernardo, u rikthye të mërkurën në punë dhe rrugës pa më nga afër dëmet e shkaktuara. Sipas të dhënave, rreth rreth 1 milion vetë janë detyruar të largohen nga shtëpitë e tyre. Punonjësit e emergjencës i bënë thirrje njerëzve të largoheshin nga zonat e rrezikuara, jo vetëm nga zjarret, por dhe si pasojë e ndotjes së ajrit. Dajena Mason, një tjetër shqiptare me banim në zonën e San Diegos, mësuese në një shkollë të mesme, tha se edhe me dyer dhe dritare të mbyllura dhe me sistem filtrimi në shtëpi, përsëri ishte e vështirë të merrje frymë. Ajo, së bashku me familjen, u larguan nga shtëpia pa pritur urdhër ose thirrje për evakuim. Shumë nga të evakuuarit janë duke qëndruar në stadiumin e qytetit të San Diegos, në një park ku zakonisht organizohen lojra të ndryshme, tek miq dhe të afërm. Sipas zonjës Mason dhe shkollat u kthyen në vende strehimi për banorët. Njëra prej tyre është shkolla ku ajo punon. Si pasojë e këtyre zjarreve kanë vdekur gjashtë vetë, njëri direkt nga zjarret ndërsa pesë të tjerë gjatë evakuimit. Po ashtu janë plagosur 40 të tjerë, midis të cilëve, 24 zjarrfikës. Guvernatori i Kalifornisë, Arnold Zhvarxeneger tha se rreth 68 mijë shtëpi ende janë të rrezikuara. Megjithëse zjarret kanë rënë disi, zonja Unwin dhe zonja Mason, banesat e të cilave deri tani nuk kanë qenë direkt të rrezikuara nga zjarret, thonë se situata është shumë e paqartë dhe ato janë ende me frikë se në çdo moment flakët mund të ndryshojnë drejtimin. Presidenti Bush, me anë të një dokumenti, i ka deklaruar këto zona si zona të prekura nga katastrofa me përmasave të jashtëzakonshme, gjë që do të t’u garantojë atyre ndihma nga Qeveria Federale. Sot, pritet që Presidenti të vizitojë nga afër zonat e dëmtuara. //kk//